'Pandemie verlam ekonomie, nie inperkings' | Netwerk24
Man skiet homself nadat hy glo op paartjie in Soweto losbrand
Die polisie in Gauteng ondersoek 'n dubbele moord nadat 'n vroue-polisiereservis en 'n man Woensdagmiddag in 'n motor in 'n koeëlreën in Baragwanathstraat, Soweto, doodgeskiet is.
Pelé sê hy herstel goed ná kolon-operasie
Die sokkerlegende Pelé het gesê hy's reg vir "90 minute, plus bykomende speeltyd" nadat hy die waaksaal van 'n hospitaal in São Paulo verlaat het.
SAL se vliegtuie oud, sê hoof
Die Suid-Afrikaanse Lugdiens sal 'n meer moderne vloot vliegtuie benodig as hy ná die Covid-pandemie op roetes buite Afrika mededingend wil wees.
Hiér woon die rykste mense in Suid-Afrika
Kaapstad en Johannesburg tel onder die vyf rykste stede in die Midde-Ooste en Afrika.
'Pandemie verlam ekonomie, nie inperkings'
Deur Christiaan du Plessis 23 Junie 2020 16:31
Mense se beweging moet ingeperk bly omdat die gesondheidsorgstelsel nog nie gereed is vir Covid-19 nie, en omdat nog te min bekend is oor die aard van dié virussiekte.
Terselfdertyd is die regering vas oortuig dat dit die pandemie is wat ekonomieë verlam, en nie inperkingsmaatreëls nie.
Dr. Nkosazana Dlamini-Zuma, minister van samewerkende regering en tradisionele sake. Foto: Argief
So het dr. Nkosazana Dlamini-Zuma, minister van samewerkende regering en tradisionele sake, Dinsdag op 'n debat van die Nasionale Raad van Provinsies (NRP) oor die regering se hantering van Covid-19 gesê.
Volgens haar verkeer die regering van alle kante af onder druk oor sy hantering van die pandemie met meer as 90 hofsake wat sedert die aanvang van die inperking teen hom begin is.
"Ons het sommige van die sake verloor; ander het ons gewen. Sommige is buite die hof geskik en ander is nog aan die gang.
"Daar is diegene wat sê ons moes eerder 'n noodtoestand afgekondig het en dat ons ongrondwetlik optree. Aan die ander kant is daar diegene wat sê ons beweeg te vinnig deur die inperking uit te faseer en dat ons nie skole moet oopmaak nie," sê Dlamini-Zuma.
Dennis Ryder, DA-LP, het in sy spreekbeurt gesê die regering het met sy Covid-19-strategie misluk.
"Te min beddens is oor 'n te lang periode voorberei en in die proses is die ekonomie vernietig. Dis die ANC wat die bed opgemaak het en nou moet ons almal daarop lê," sê hy.
Volgens Ryder wil mense nooit hoor dat die regering die skuld vir Suid-Afrika se probleme op Covid-19 pak nie.
Hy sê die oorsaak van die land se beroerde situasie kan eerder toegeskryf word aan die plundering van staatshulpbronne voor die krisis, en aan die Covid-19-bevelsraad wat die gebroke ekonomie oor die afgrond gestoot het.
"In die eerste drie weke van die inperking het mense die regering ondersteun, maar dit het daarna in 'n outoritêre regering ontaard wat menseregte weggekalwe het. Onder minister Dlamini-Zuma is ontstellende en irrasionele regulasies bekragtig," sê Ryder.
Dlamini-Zuma sê die regering het nie die regulasies eensydig opgestel nie en dat hy in gesprek was met ander rolspelers daaroor.
"Ons het 'n rivier probeer oorsteek. Partykeer het ons gegly en ander kere het ons vastrapplek gekry."
Kenneth Mmoiemang, ANC-LP, sê mense wat teen die regering se hantering van die pandemie gekant is, moet besef dat lande oor die wêreld heen deur dieselfde soort uitdagings in die gesig gestaar word.
"Die ANC-regering het die verspreiding van die pandemie bekamp en ekonomiese beleide in plek gestel om die impak te verklein," sê Mmoiemang.
"Globale en plaaslike projeksies vir die ekonomie lyk baie sleg. Wat belangrik is, is dat ons planne het om die ekonomie te herbou. Dit moet soortgelyk wees aan 'n post-oorlogsituasie," sê Mmoiemang.